
Hódmezővásárhely, Kenyere-ér: Egy szarmata kori temető teljes archeogenetikai feldolgozása

Az időszámításunk szerinti I-IV. századok között a Kárpát-medence Dunától keletre eső területein a nyugati sztyeppéről származtatható, nomád szarmaták telepedtek le. Az Alföld területén feltárt régészeti hagyatékaik tanúsága szerint igen jelentős populációval rendelkezhettek. A 47. számú főút, Hódmezővásárhely északi elkerülő szakaszának építése során a szegedi Móra Ferenc Múzeum régészei egy szarmata kori település nyomait tárták fel (Varga 2020). A különböző épületek és mezőgazdasági objektumok maradványai mellett három, jól elkülöníthető temető nyomai is előkerültek. Ezen humán leletanyag teljeskörű archeogenetikai feldolgozása a szakirodalomban megtalálható legfrissebb genom elemző módszerek segítségével valósult meg, amely egy egyedülálló lehetőséget kínált arra, hogy bepillanthassunk a korszak népességének mindennapi életébe, továbbá megismerhessük a település lakóinak rokoni és makroregionális kapcsolatrendszerét. A genetikai vizsgálatok során az én feladatom volt a kiválasztott csontok előkészítése, emésztése és belőlük DNS kivonása, de részt vettem az ezeket követő munkafolyamatokban is, mint például a génkönyvtárkészítés, szekvenálás és a kapott eredmények ábrázolása.



